《放龟》
宋代·郑伯英

城中有四灵，麟凤神龙龟。
凤翔兮千仞，麟兮不可羁。
天用莫如龙，在在风云随。
拙哉老督邮，何时列於斯。
浪言莲上巢，甘作床下支。
床支木为辱，刳剔良可悲。
陂塘溢春水，爬沙闯晴羲。
渔师舍网罟，掇取如拾遗。
解甲伏碪砆，哀鸣极鸣咿。
卜师更安忍，鑽灼无完肌。
有身不自灵，昔闻今见之。
百金出敝楮，骈首还清漪。
千岁善保汝，左顾非我期。
愿言贻日者，吉凶访藂蓍。

作者简介：郑伯英（一一三○～一一一九二），字景元，号归愚翁，永嘉（今浙江温州）人。与兄伯熊齐名，人称大郑公、小郑公。孝宗隆兴元年（一一六三）进士，调秀州判官，自度不能俯仰於时，遂以亲辞，终身不复仕。光宗绍熙三年卒，年六十三。有《归愚翁集》，已佚。事见《水心集》卷一二《归愚翁文集序》、卷二一《郑景元墓志铭》。